
Opis kolegija
Mini kolegij istražuje jezik kao sredstvo moći, uvjeravanja i oblikovanja imidža. Polazi od komunikacijskoga koda: prepoznatljivih jezičnih i neverbalnih obrazaca kojima se predstavljamo, gradimo autoritet i bliskost, izražavamo stavove ili reagiramo na kritiku. Studenti i studentice analizirat će kako se istom porukom prenose informacije, usmjerava pozornost i oblikuje dojam o govorniku.
Poseban naglasak stavlja se na stvaranje priče o sebi i drugima. Što iz iskustva izdvajamo, kakvu si ulogu pripisujemo i kako izborom riječi, perspektive i načina izvedbe gradimo vjerodostojnost? Primjeri iz politike, poslovne i svakodnevne komunikacije poslužit će za prepoznavanje odnosa između komunikacijske namjere i tumačenja publike te za raspravu o granici između uvjeravanja i manipulacije.
U prva tri susreta studenti usvajaju teorijska polazišta kroz analize i kratke vježbe. Znanja zatim primjenjuju u samostalnoj izradi komunikacijske kampanje usmjerene na predstavljanje osobe, inicijative ili ideje i oblikovanje željenog imidža. Četvrti susret služi pripremi i doradi kampanje uz konzultacije, a peti prezentacijama i raspravi. Uz nastavu, studenti će raditi na projektnim zadacima.
Cilj kolegija
Osposobiti studente i studentice za prepoznavanje moći jezika u komunikaciji te za svjesno i odgovorno oblikovanje priče, poruka i načina predstavljanja u skladu s ciljem kampanje i očekivanjima publike.
Način rada i obveze studenata
Obveze uključuju pripremu odabranih tekstova, sudjelovanje u analizi i raspravi, izradu koncepta kampanje i oglednih komunikacijskih materijala te završno izlaganje. Kampanja se izrađuje samostalno ili u timu prema dogovoru s nastavnicom. Veći dio njezine pripreme odvija se izvan nastave. Vrednuju se primjena teorije, obrazloženje komunikacijskih izbora, dosljednost kampanje te završna prezentacija i sudjelovanje u raspravi.


Raspodjela ECTS bodova
1. Sudjelovanje na pet susreta uživo, uključujući analize, vježbe i raspravu: 0,5 ECTS-a.
2. Samostalna priprema, čitanje literature i istraživanje odabranih primjera: 0,5 ECTS-a.
3. Samostalna izrada i dorada kampanje te priprema komunikacijskih materijala: 1,25 ECTS-a.
4. Priprema i izvedba završne prezentacije kampanje: 0,25 ECTS-a.
Ukupno: 2,5 ECTS-a.
Raspored susreta
1. Jezik kao sredstvo moći i samopredstavljanja
Komunikacijski kod te odnos informiranja i uvjeravanja. Jezični izbori kojima stvaramo dojam o sebi, gradimo autoritet ili bliskost te usmjeravamo razgovor. Razlika između identiteta, imidža i tumačenja publike. Kratka analiza primjera i vlastitog načina predstavljanja.
Priprema do sljedećeg susreta: odabrati osobu, inicijativu ili ideju za kampanju te prikupiti primjere njezine postojeće komunikacije.
2. Tekst i podtekst te oblikovanje priče
Izbor perspektive, iskustava i uloga u priči. Uokviravanje, metafore i emocionalne poruke. Strategije samohvale, kritiziranja, obrane i opravdavanja. Analiza razlike između onoga što izgovaramo i onoga što publika može razumjeti.
Priprema do sljedećeg susreta: odrediti cilj kampanje, ciljnu publiku i željeni imidž te izraditi prvu verziju središnje priče.
3. Priča u kampanji i uvjerljivost nastupa
Povezivanje središnje priče s ključnim porukama i odabirom komunikacijskih kanala. Prilagodba jezika publici. Glas, ritam, stanke, govor tijela i vizualni znakovi u predstavljanju. Dosljednost, vjerodostojnost i etičnost komunikacije.
Priprema do četvrtog susreta: samostalno razviti nacrt kampanje, plan aktivnosti i prve ogledne materijale.
4. Priprema kampanje i konzultacije
Radionički susret uživo. Studenti donose pripremljen nacrt kampanje, predstavljaju otvorena pitanja i uz povratne informacije provjeravaju povezanost cilja, publike, priče i poruka. Dorada materijala i priprema završnog izlaganja nastavljaju se samostalno.
5. Prezentacije kampanja i rasprava
Predstavljanje kampanja i oglednih materijala uz obrazloženje jezičnih, narativnih i izvedbenih izbora. Rasprava o željenom imidžu, mogućim tumačenjima publike i pokazateljima uspješnosti. U timskom radu svaki član obrazlaže vlastiti doprinos.


Završni zadatak i samostalni rad
Završni zadatak jest osmisliti komunikacijsku kampanju koja predstavlja odabranu osobu, inicijativu ili ideju. Kampanja treba pokazati kako jezik i priča pridonose određenom dojmu i odnosu s publikom. Predaje se razrađen koncept s oglednim materijalima, uz prezentaciju na petom susretu.
Kampanja obuhvaća:
1. Predmet predstavljanja i kratak opis postojećeg komunikacijskog konteksta.
2. Cilj kampanje, ciljnu publiku i željeni imidž.
3. Središnju priču i ključne poruke te objašnjenje odabranog jezika i tona.
4. Plan aktivnosti i kanala prilagođenih publici.
5. Ogledne materijale: tekst predstavljanja, dvije objave za odabrani kanal te scenarij kratkog videa ili javnog nastupa.
6. Obrazloženje verbalnih i neverbalnih izbora, mogućih neželjenih tumačenja i etičkih pitanja.
7. Prijedlog pokazatelja kojima bi se procijenilo ostvarenje komunikacijskog cilja.
Samostalni rad uključuje istraživanje primjera i publike, čitanje literature, razvoj priče, izradu materijala i doradu prema povratnim informacijama. Procjena uspješnosti oblikuje se kao prijedlog evaluacije kampanje.
Literatura za pripremu i izradu kampanje
Za prva tri susreta studenti čitaju odabrana poglavlja ili tekst prema uputi nastavnice. Pri izradi kampanje primjenjuju relevantne koncepte iz literature i povezuju ih s vlastitim komunikacijskim odlukama.

